[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.5.2007

COM(2007) 230 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Έκθεση για την ποιότητα σύμφωνα με τον κανονισμό (ΕΚ) αριθ. 501/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τους τριμηνιαίους χρηματοοικονομικούς λογαριασμούς του Δημοσίου

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Έκθεση για την ποιότητα σύμφωνα με τον κανονισμό (ΕΚ) αριθ. 501/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τους τριμηνιαίους χρηματοοικονομικούς λογαριασμούς του Δημοσίου

Σύμφωνα με το άρθρο 9 του κανονισμού (ΕΚ) αριθ. 501/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004[1] , η Επιτροπή (Eurostat) οφείλει να υποβάλλει στο Ευρωπαϊκό Κοινοβούλιο και το Συμβούλιο έκθεση αξιολόγησης της αξιοπιστίας των τριμηνιαίων στοιχείων που υποβάλλουν τα κράτη μέλη.

Η έκθεση της νομισματικής επιτροπής σχετικά με τις απαιτήσεις πληροφόρησης, η οπoία εγκρίθηκε από το Συμβούλιο (Ecofin) κατά τη συνεδρίασή του στις 18 Ιανουαρίου 1999, υπογραμμίζει την ανάγκη για ένα ολοκληρωμένο στατιστικό σύστημα πληροφόρησης, το οποίο να στηρίζει τις αποφάσεις των υπευθύνων χάραξης πολιτικής και στο οποίο να περιλαμβάνονται τριμηνιαίες στατιστικές για τα δημόσια οικονομικά.

Για τον σκοπό αυτόν, ο κανονισμός (ΕΚ) αριθ. 264/2000 της Επιτροπής, της 3ης Φεβρουαρίου 2000, και ο κανονισμός (ΕΚ) αριθ. 1221/2002 του Ευρωπαϊκού Κοινοβουλίου και του Συμβουλίου απαιτούν από τα κράτη μέλη να διαβιβάζουν στην Eurostat τους τριμηνιαίους μη χρηματοοικονομικούς λογαριασμούς του Δημοσίου, δηλαδή τα έσοδα και τα έξοδα, σύμφωνα με το ΕΣΛ 95. Ο κανονισμός αριθ. 501/2004 συμπληρώνει τους προαναφερθέντες κανονισμούς, καθορίζοντας τις δραστηριότητες δημόσιας χρηματοδότησης και τους ισολογισμούς που πρέπει να υποβάλλονται σύμφωνα με το ΕΣΛ 95. Ο κανονισμός (ΕΚ) αριθ. 1222/2004 του Συμβουλίου, της 28ης Ιουνίου 2004, συμπληρώνει την κάλυψη αυτών των τριμηνιαίων δημοσιονομικών εκθέσεων, προβλέποντας τη διαβίβαση στοιχείων για το τριμηνιαίο δημόσιο χρέος.

Οι τριμηνιαίοι χρηματοπιστωτικοί λογαριασμοί του Δημοσίου που πρέπει να υποβάλλονται στην Eurostat περιλαμβάνουν σύνολο στοιχείων τα οποία καλύπτουν έως και 300 χρονολογικές σειρές ανά χώρα και αφορούν συναλλαγές και χρηματοοικονομικά στοιχεία του ενεργητικού και του παθητικού του Δημοσίου και των επί μέρους κλάδων του: κεντρική διοίκηση, διοίκηση ομόσπονδου κρατιδίου[2], τοπική αυτοδιοίκηση και οργανισμοί κοινωνικής ασφάλισης, καθώς και πληροφορίες σχετικά με τον αντίστοιχο τομέα.

Παρότι η διαβίβαση των στοιχείων σε τακτική βάση άρχισε τον Ιούνιο του 2004, η Επιτροπή έχει επιτρέψει πολυάριθμες παρεκκλίσεις σε 17 χώρες, μέρος των οποίων καλύπτει και ολόκληρο το πεδίο εφαρμογής του κανονισμού για την Τσεχική Δημοκρατία, την Εσθονία, την Ελλάδα, την Κύπρο, τη Μάλτα, την Πολωνία, τη Σλοβενία και τη Σλοβακία. Οι παρεκκλίσεις αυτές εξέπνευσαν τον Δεκέμβριο του 2005. Συνεπώς, ο Δεκέμβριος του 2005 αποτέλεσε την πρώτη ημερομηνία πλήρους διαβίβασης στοιχείων στην Eurostat.

Η έκθεση για την ποιότητα αποσκοπεί στο να αξιολογήσει τις πολλαπλές πτυχές της ποιότητας, βάσει κριτηρίων που συνήθως χρησιμοποιούνται για την αξιολόγηση της ποιότητας των στατιστικών[3]. Η έκθεση αποτέλεσε αντικείμενο ευρύτερης συμφωνίας μεταξύ των μελών της κοινής Task Force της Eurostat και της Ευρωπαϊκής Κεντρικής Τράπεζας για τους τριμηνιαίους χρηματοοικονομικούς λογαριασμούς του Δημοσίου .

Η παρούσα έκθεση περιλαμβάνει γενικά τμήματα, στα οποία αναλύονται οι υποκείμενες έννοιες, τα τεχνικά ζητήματα και τα κυριότερα πορίσματα ανά χώρα, καθώς και ένα τελικό τμήμα με συνοπτικά συμπεράσματα και συστάσεις ανά χώρα. Εκτενέστερα στοιχεία τεκμηρίωσης των πορισμάτων αυτών διατίθενται στον δικτυακό τόπο της Eurostat από το 2006.

Η παρούσα έκθεση βασίζεται στη βάση δεδομένων της Eurostat και στα μεταδεδομένα που είναι διαθέσιμα από τις 15 Μαρτίου 2006. Η πρόοδος που έχει έκτοτε επιτευχθεί από πολλά κράτη μέλη αναφέρεται στην παρούσα έκθεση για την ποιότητα μόνον για σκοπούς κάλυψης.

Για τη σύνταξη της έκθεσης ζητήθηκε η γνώμη της επιτροπής στατιστικού προγράμματος (ΕΣΠ) και της επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών (CMFB), όπως απαιτείται στο άρθρο 9 του κανονισμού (ΕΚ) αριθ. 501/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004.

Διάρθρωση της έκθεσης για την ποιότητα

1. Θεσμικές ρυθμίσεις

2. Προσβασιμότητα και σαφήνεια

3. Επικαιρότητα και κάλυψη της διαβίβασης των στοιχείων

4. Συνεκτικότητα

4.1. Συνεκτικότητα μεταξύ τριμηνιαίων και ετήσιων στοιχείων

4.2. Συνεκτικότητα μεταξύ χρηματοοικονομικών και μη χρηματοοικονομικών λογαριασμών

4.3. Συνεκτικότητα μεταξύ στοιχείων του ενεργητικού και του παθητικού και συναλλαγών

4.4. Συνεκτικότητα της ενοποίησης

5. Συγκρισιμότητα

5.1. Διαχρονική συγκρισιμότητα

5.2. Συγκρισιμότητα με τους ΧΛΝΕ

5.3. Συγκρισιμότητα με το δημόσιο χρέος

6. Ακρίβεια και αξιοπιστία

6.1. Κάλυψη των πηγών στοιχείων

6.2. Εσωτερική συνεκτικότητα και έλεγχοι αξιοπιστίας, και εποπτεία των σημαντικών γεγονότων

6.3. Μεθοδολογίες και υποθέσεις που εφαρμόζονται κατά την αξιολόγηση των στατιστικών

6.4. Εννοιολογικές προσαρμογές βάσει του ΕΣΛ 95

6.5. Αναθεωρήσεις των στατιστικών

7. Συμπεράσματα και συστάσεις

Έκθεση για την ποιότητα σχετικά με τους ΤΧΛΔ

Κατάσταση την 15η Μαρτίου 2006

1. Θεσμικές ρυθμίσεις

Οι τριμηνιαίοι χρηματοοικονομικοί λογαριασμοί του Δημοσίου (ΤΧΛΔ) καταρτίζονται από τις εθνικές Στατιστικές Υπηρεσίες (ΕΣΥ) στην πλειονότητα των κρατών μελών και από τις εθνικές κεντρικές τράπεζες (ΕΚΤ) στο Βέλγιο, τη Γερμανία, την Ελλάδα, την Ισπανία, την Ιταλία, την Ουγγαρία, την Αυστρία και την Πορτογαλία. Στη Γαλλία, οι ΤΧΛΔ καταρτίζονται από κοινού από το υπουργείο Οικονομικών και την ΕΚΤ, ενώ στην Κύπρο καταρτίζονται από το υπουργείο Οικονομικών.

Σε ορισμένα κράτη μέλη, οι ομάδες εργασίας ή οι άτυπες ομάδες εργασίας, που απαρτίζονται ιδίως από εκπροσώπους των ΕΣΥ, των ΕΚΤ και των υπουργείων Οικονομικών, ασχολούνται τόσο με θέματα μεθοδολογικά όσο και με θέματα πηγών στοιχείων· σκοπός τους είναι η βελτίωση της συνεκτικότητας μεταξύ των τριμηνιαίων μη χρηματοπιστωτικών και χρηματοοικονομικών λογαριασμών[4]. Ο ενεργός συντονισμός αποδεικνύεται χρήσιμος όσον αφορά την επίτευξη και τη διατήρηση των στόχων υψηλής ποιότητας. Η Eurostat ενθαρρύνει τη σύσταση περισσότερων τυπικών και άτυπων ομάδων εργασίας στα κράτη μέλη.

2. Προσβασιμότητα και σαφήνεια

Δώδεκα κράτη μέλη δημοσιεύουν είτε ΤΧΛΔ (Ισπανία, Ουγγαρία, Φινλανδία, Σουηδία και Ηνωμένο Βασίλειο), είτε υποσύνολο αυτών (Βέλγιο, Δανία, Ιταλία, Κάτω Χώρες, Αυστρία), ή στοιχεία που ευθυγραμμίζονται σε μεγάλο βαθμό με αυτούς (Γαλλία, Πορτογαλία). Η Λιθουανία και το Λουξεμβούργο σκοπεύουν να τους δημοσιεύσουν συντόμως.

Οι δημοσιευμένες στατιστικές συνήθως διατίθενται στον ιστοχώρο του φορέα κατάρτισής τους και ορισμένες φορές συνοδεύονται από σύντομες μεθοδολογικές ή επεξηγηματικές σημειώσεις για την καθοδήγηση των χρηστών (Δανία, Ισπανία, Γαλλία, Ιταλία, Κάτω Χώρες, Αυστρία και Ηνωμένο Βασίλειο).

Την άνοιξη του 2006 η Eurostat δημοσίευσε στον δικτυακό τόπο της στατιστικές σχετικά με τους ΤΧΛΔ ως συγκεντρωτικά στοιχεία για την ΕΕ, καθώς και ορισμένα εθνικά στοιχεία μαζί με περιγραφές των μεθόδων κατάρτισης ανά χώρα (π.χ. Εγχειρίδιο για τους ΤΧΛΔ ).

Όλα τα κράτη μέλη υπέβαλαν στην Eurostat περιγραφή των πηγών και των μεθόδων τους, όπως απαιτείται στο άρθρο 8 του κανονισμού (ΕΚ) αριθ. 501/2004. Ελλείψεις στις περιγραφές των χωρών σημειώνονται κυρίως για τη Γερμανία, την Ιταλία και την Ουγγαρία.

3. Επικαιρότητα και κάλυψη της διαβίβασης των στοιχείων

Βάσει του κανονισμού, τα στοιχεία πρέπει να διαβιβάζονται στην Eurostat το αργότερο τρεις μήνες ύστερα από τη λήξη του τριμήνου στο οποίο αναφέρονται.

Από την εξέταση των τεσσάρων τελευταίων τριμηνιαίων διαβιβάσεων, προκύπτει ότι τα περισσότερα κράτη μέλη υπέβαλαν τις εκθέσεις τους στην Eurostat εντός της προκαθορισμένης προθεσμίας, και οι καθυστερήσεις αφορούσαν μόνο μερικές ημέρες. Η Ιρλανδία και το Ηνωμένο Βασίλειο καθυστέρησαν δύο φορές. Ένα κράτος μέλος καθυστέρησε κατά την τελευταία προθεσμία υποβολής, αλλά κανένα δεν είχε καθυστερήσει κατά την προηγούμενη. Η Eurostat και τα κράτη μέλη έχουν καθιερώσει ένα αποτελεσματικό σύστημα διαβίβασης και ελέγχου, το οποίο επιτρέπει τη γρήγορη επεξεργασία των στοιχείων και την αναδιαβίβασή τους, εάν χρειαστεί.

Όσον αφορά την κάλυψη, τα κράτη μέλη οφείλουν να υποβάλλουν τριμηνιαία στοιχεία, με αρχή το πρώτο τρίμηνο του 1999. Μόνον 13 χώρες έχουν παράσχει την πλήρη κάλυψη των στατιστικών που απαιτείται στον κανονισμό από τα τέλη του 2005.

Η Μάλτα και η Σλοβενία δεν υπέβαλαν κανένα στοιχείο στην Eurostat, ενώ η Κύπρος υπέβαλε ελάχιστα.

Η Γερμανία, το Λουξεμβούργο και σε μικρότερο βαθμό η Εσθονία, η Λετονία και η Σουηδία δεν υπέβαλαν πλήρη στοιχεία σχετικά με το Δημόσιο και τους υποτομείς του, γεγονός που συχνά εμποδίζει τον υπολογισμό των καθαρών ποσών της χορήγησης και της λήψης δανείων (δηλαδή του ελλείμματός τους) ή της καθαρής χρηματοοικονομικής αξίας τους (στοιχεία του ενεργητικού μείον τα στοιχεία του παθητικού). Η Τσεχική Δημοκρατία, η Γαλλία, η Σλοβακία και το Ηνωμένο Βασίλειο δεν παρείχαν ορισμένες πληροφορίες για τους αντίστοιχους τομείς.

Η Τσεχική Δημοκρατία δεν κάλυψε τη συνολική χρονική περίοδο. Αντίθετα, ορισμένες άλλες χώρες παρείχαν εθελοντικά μακρύτερες χρονολογικές σειρές από τις απαιτούμενες: πρόκειται για το Ηνωμένο Βασίλειο, την Ουγγαρία, την Ισπανία, την Ιταλία, τη Σουηδία, την Ελλάδα, το Λουξεμβούργο και την Ιρλανδία.

Πρέπει να σημειωθεί ότι από τις 15 Μαρτίου 2006, η κάλυψη των υποβληθέντων στοιχείων βελτιώθηκε για τις εξής χώρες: Τσεχική Δημοκρατία, Γερμανία, Εσθονία, Λετονία, Σλοβενία και Σουηδία.

4. Συνεκτικοτητα

4.1. Συνεκτικότητα μεταξύ τριμηνιαίων και ετήσιων στοιχείων

Το άρθρο 2 του κανονισμού 501/2004 ορίζει ότι τα τριμηνιαία και τα αντίστοιχα ετήσια στοιχεία που διαβιβάζονται στην Επιτροπή σύμφωνα με τον κανονισμό (ΕΚ) αριθ. 2223/96 (δηλ. οι ετήσιοι χρηματοοικονομικοί λογαριασμοί) πρέπει να είναι συμβατά μεταξύ τους. Εφόσον θεωρητικά οι εν λόγω στατιστικές είναι ταυτόσημες, τα στοιχεία που υποβάλλονται πρέπει να είναι τα ίδια. Στην πράξη, οι διαφορές μεταξύ των οργανισμών που καταρτίζουν τους λογαριασμούς, ο αντίκτυπος των μηχανισμών αποκατάστασης της ισορροπίας που εφαρμόζονται κατά την κατάρτιση των χρηματοοικονομικών λογαριασμών και οι διαφορές μεταξύ των ετών αναφοράς προκαλούν αναντιστοιχίες. Λόγω των παραγόντων αυτών, μπορούν να παρατηρηθούν αποκλίσεις στη διάρκεια του έτους. Οι αποκλίσεις αυτές αναμένεται ότι θα εξαφανίζονται τουλάχιστον μία φορά ετησίως, όταν και τα δύο σύνολα στοιχείων ευθυγραμμίζονται τέλεια.

Όσον αφορά την ανάλυση της συνεκτικότητας μεταξύ των τριμηνιαίων και των ετήσιων αριθμητικών στοιχείων, το Βέλγιο, η Δανία, η Ισπανία, η Ελλάδα, η Ιταλία, η Λιθουανία, οι Κάτω Χώρες, η Αυστρία, η Πολωνία, η Πορτογαλία, η Φινλανδία και το Ηνωμένο Βασίλειο επιτυγχάνουν τέλεια ή σχεδόν τέλεια ταύτιση, ενώ η Γερμανία και η Λετονία παρουσιάζουν αξιοσημείωτες διαφορές. Η Τσεχική Δημοκρατία, η Εσθονία και η Σλοβακία υπέβαλαν στοιχεία με σημαντικές διαφορές, πέραν του αποδεκτού ή του εξηγήσιμου.

4.2. Συνεκτικότητα μεταξύ χρηματοοικονομικών και μη χρηματοοικονομικών λογαριασμών

Από τον Δεκέμβριο του 2005 και εξής, όλα τα κράτη μέλη όφειλαν να υποβάλουν στην Eurostat ένα πλήρες σύνολο με στοιχεία του Δημοσίου, το οποίο να περιλαμβάνει, αφενός, τις δαπάνες, τα έσοδα και το έλλειμμα και, αφετέρου, τις συναλλαγές των χρηματοοικονομικών στοιχείων ενεργητικού και παθητικού. Το έλλειμμα θεωρητικά ισούται με τις καθαρές χρηματοοικονομικές συναλλαγές (δηλ. τα στοιχεία «πάνω από τη γραμμή» ισούνται με τα στοιχεία «κάτω από τη γραμμή»). Στην πράξη, τα θέματα των πηγών στοιχείων, οι δυσκολίες κατάρτισης και οι θεσμικές ρυθμίσεις επιφέρουν αναντιστοιχίες, οι οποίες συχνά αποκαλούνται «στατιστικές αναντιστοιχίες» (η αναντιστοιχία μεταξύ μη χρηματοοικονομικών και χρηματοοικονομικών λογαριασμών). Αν και η αναντιστοιχία γενικά είναι σημαντικά μικρότερη στον τομέα του Δημοσίου σε σχέση με άλλους τομείς της οικονομίας, υπάρχουν διάφορες στατιστικές προσεγγίσεις στην Ευρώπη: ορισμένοι οργανισμοί κατάρτισης των δημοσιονομικών λογαριασμών δείχνουν την πλήρη έκταση της αναντιστοιχίας, ενώ άλλοι την εξαλείφουν στη διάρκεια της στατιστικής διαδικασίας. Το 2005 η Eurostat ξεκίνησε εργασίες στο θέμα αυτό για να αξιολογήσει τις εθνικές πρακτικές και να προτείνει τη βέλτιστη πρακτική.

Σε αυτό το πρώιμο στάδιο, μπορεί να σημειωθεί ότι η παρατηρούμενη αναντιστοιχία είναι αρκετά σημαντική. Παρότι 12 από τις 20 χώρες για τις οποίες μπόρεσε να υπολογιστεί η αναντιστοιχία εμφανίζουν μέση τριμηνιαία αναντιστοιχία που κυμαίνεται μεταξύ +/-0,05% του ετήσιου ΑΕγχΠ, οι μισές από τις χώρες εμφανίζουν επίσης μια τυπική απόκλιση της τριμηνιαίας αναντιστοιχίας της τάξης του 0,5% του ετήσιου ΑΕγχΠ. Δύο χώρες εμφανίζουν αβάσιμες αναντιστοιχίες που υποδηλώνουν σημαντικές ελλείψεις των στοιχείων: η Ελλάδα και η Τσεχική Δημοκρατία. Οι υψηλές τυπικές αποκλίσεις των αναντιστοιχιών ενδεχομένως υποδηλώνουν πρότυπα εποχιακού χαρακτήρα (Ισπανία και Εσθονία) ή ευρείες καταγραφές για συγκεκριμένα τρίμηνα (Ιρλανδία, Γαλλία και Σουηδία). Τα ζητήματα αυτά δεν θα αναλυθούν περαιτέρω.

4.3. Συνεκτικότητα μεταξύ αποθεματικών και συναλλαγών

Λόγω του ότι οι ισολογισμοί πρέπει να υποβάλλονται σύμφωνα με την αγοραία τους αξία, η αλλαγή των αποθεματικών σε ένα συγκεκριμένο μέσο στη διάρκεια μιας λογιστικής περιόδου δεν χρειάζεται να ισούται με τις συναλλαγές στο εν λόγω μέσο. Οι επανεκτιμήσεις και άλλα γεγονότα, όπως οι αναταξινομήσεις, έχουν αντίκτυπο στους ισολογισμούς χωρίς να καταγράφονται ως συναλλαγές. Η εποπτεία όλων αυτών των γεγονότων, τα οποία καλούνται επίσης «άλλες οικονομικές ροές», αποτελεί άλλο ένα κρίσιμο θέμα ποιότητας για τους χρηματοοικονομικούς λογαριασμούς.

Η Eurostat, με την ενεργό υποστήριξη της Task Force για τους ΤΧΛΔ, καθιέρωσε τη συστηματική καταγραφή των κυριότερων γεγονότων που στηρίζουν άλλες μεγάλες οικονομικές ροές. Για τον καθορισμό τους συμφωνήθηκε το κατώτατο όριο του 0,5% του ετήσιου ΑΕγχΠ (ή υψηλότερο για ορισμένα συγκεκριμένα μέσα).

Η Ισπανία, η Λετονία, οι Κάτω Χώρες, η Αυστρία και η Πολωνία έχουν προσκομίσει στοιχεία για τέτοια μείζονος σημασίας γεγονότα. Αντίθετα, η Τσεχική Δημοκρατία, η Δανία, η Ουγγαρία και το Ηνωμένο Βασίλειο δεν έχουν αναφέρει τέτοια γεγονότα στην Eurostat.

4.4. Συνεκτικότητα της ενοποίησης

Όλα τα υποβληθέντα στοιχεία, εκτός εκείνα της Ιρλανδίας και της Σλοβακίας, πληρούν τα κριτήρια εσωτερικής συνεκτικότητας της ενοποίησης, δηλαδή η ενοποίηση (η οποία ορίζεται ως οι μη ενοποιημένες αξίες μείον οι ενοποιημένες αξίες) των συναλλαγών και των αποθεματικών που σημειώνεται στον τομέα του ενεργητικού είναι πανομοιότυπη με την ενοποίηση που σημειώνεται στον τομέα του παθητικού.

5. Συγκρισιμότητα

5.1. Διαχρονική συγκρισιμότητα

Το άρθρο 7 του κανονισμού (ΕΚ) αριθ. 501/2004 επιτρέπει τη χρήση αναδρομικών στοιχείων βάσει των «βέλτιστων εκτιμήσεων». Πρέπει να σημειωθεί ότι οι αναταξινομήσεις των τομέων του Δημοσίου, οι οποίες συχνά εκλαμβάνονται ως παύσεις στις χρονολογικές σειρές, εδώ θεωρούνται «άλλες οικονομικές ροές».

Τα περισσότερα κράτη μέλη δεν ανέφεραν την ύπαρξη παύσεων στις χρονολογικές σειρές τους. Επτά κράτη μέλη ανέφεραν την ύπαρξη αναγνωρισμένων παύσεων: η Τσεχική Δημοκρατία, η Ισπανία, η Γαλλία, η Ιταλία, οι Κάτω Χώρες, η Αυστρία και η Πολωνία.

5.2. Συγκρισιμότητα με τους ΧΛΝΕ

Η Eurostat δεν επαληθεύει τη συνεκτικότητα των στοιχείων των ΤΧΛΔ σε σχέση με τους τριμηνιαίους χρηματοοικονομικούς λογαριασμούς που υποβάλλουν οι EKT στην Ευρωπαϊκή Κεντρική Τράπεζα στο πλαίσιο των κατευθυντήριων γραμμών της Ευρωπαϊκής Κεντρικής Τράπεζας για τους χρηματοοικονομικούς λογαριασμούς της Νομισματικής Ένωσης (ΧΛΝΕ) (στους οποίους περιλαμβάνονται επίσης οι τριμηνιαίοι χρηματοοικονομικοί λογαριασμοί του Δημοσίου από τον Απρίλιο του 2006). Ωστόσο, η συνεκτικότητα αυτή τεκμηριώθηκε μέσω ενός ερωτηματολογίου ανά χώρα, δεδομένου ότι η συμμετοχή των διαφόρων θεσμικών φορέων και ο αντίκτυπος της «αποκατάστασης της ισορροπίας» που χρησιμοποιείται για την κατάρτιση ενός πλήρους συνόλου τριμηνιαίων ΧΛΝΕ δημιουργούν δυνάμει διαφορές. Λόγω της επικαιρότητας και της κάλυψής τους, οι ΤΧΛΔ μπορούν να χρησιμοποιηθούν επιτυχώς ως ποιοτική πηγή για την κατάρτιση των ΧΛΝΕ.

Η πλειονότητα των χωρών δηλώνουν ότι τα δύο σύνολα στοιχείων είναι ή πρόκειται να είναι πανομοιότυπα. Τέσσερις χώρες αναφέρουν ασήμαντες διαφορές (η Γερμανία, η Ισπανία λόγω των ετών αναφοράς, η Γαλλία και η Πορτογαλία).

5.3. Συγκρισιμότητα με το δημόσιο χρέος

Το τριμηνιαίο δημόσιο χρέος που παρουσιάζουν τα κράτη μέλη στην Eurostat σύμφωνα με τον κανονισμό (ΕΚ) αριθ. 1222/2004 του Συμβουλίου πρέπει να είναι συμβατό με τα στοιχεία παθητικού του Δημοσίου όπως δηλώνονται στους ΤΧΛΔ, στο βαθμό που οι ορισμοί του Δημοσίου και των χρηματοοικονομικών μέσων είναι οι ίδιοι. Ωστόσο, πρέπει να αποκλίνει, λόγω του ότι διαφέρει ο κανόνας εκτίμησης: τα στοιχεία παθητικού του Δημοσίου παρουσιάζονται στην αγοραία τους αξία, ενώ το χρέος του Δημοσίου παρουσιάζεται στην ονομαστική του αξία (δεν περιλαμβάνει τον δεδουλευμένο τόκο και ορίζεται, για τα «χρεώγραφα», ως αξία όψεως).

Βάσει της ποσοτικής ανάλυσης, διαπιστώθηκε ότι το δημόσιο χρέος και τα στοιχεία παθητικού του Δημοσίου ήταν συνεκτικά και για τις πέντε κατηγορίες των μέσων που εξετάστηκαν (βραχυπρόθεσμα και μακροπρόθεσμα δάνεια, βραχυπρόθεσμα και μακροπρόθεσμα χρεώγραφα, μετρητά και καταθέσεις[5]) μόνον σε τέσσερις χώρες: την Ελλάδα, την Ισπανία, το Λουξεμβούργο και τη Φινλανδία, ενώ τρεις χώρες (η Ιρλανδία, η Αυστρία και η Σουηδία) εμφανίζουν έλλειψη συνεκτικότητας σε τρεις κατηγορίες.

6. Ακρίβεια και αξιοπιστία

6.1. Κάλυψη των πηγών στοιχεία

Όσον αφορά τη χρήση των πηγών στοιχείων, το άρθρο 2 του κανονισμού (ΕΚ) αριθ. 501/2004 ορίζει ότι τα τριμηνιαία στοιχεία πρέπει να βασίζονται σε πληροφορίες που παρέχονται απευθείας από εσωτερικές πηγές του Δημοσίου, όπως π.χ. οι δημόσιοι λογαριασμοί ή οι διοικητικές πηγές. Επιτρέπεται μια σχετική ευελιξία όσον αφορά την κατάρτιση των θέσεων των μετοχικών τίτλων, εκτός από τις μετοχές που έχουν εισαχθεί στο χρηματιστήριο και τα στοιχεία των αμοιβαίων κεφαλαίων.

Τα περισσότερα κράτη μέλη υποβάλλουν στοιχεία που χαρακτηρίζονται από την πλήρη, ή τη σχεδόν πλήρη, κάλυψη των πηγών στοιχείων, όσον αφορά τις διάφορες μονάδες και τα μέσα του Δημοσίου. Αυτό επιτυγχάνεται με διάφορους τρόπους, κυρίως όμως μέσω της πρόσβασης σε άμεσες πηγές, όπως στους ίδιους λογαριασμούς της εκάστοτε μονάδας, σε κεντρικές βάσεις δεδομένων ή σε έρευνες. Η Ελλάδα, η Σουηδία και το Ηνωμένο Βασίλειο (όσον αφορά τις αρχές της τοπικής αυτοδιοίκησης) βασίζονται σε μεγάλο βαθμό σε έρευνες. Οι έμμεσες πληροφορίες που συγκεντρώνονται από νομισματικές ή τραπεζικές στατιστικές, από το ισοζύγιο πληρωμών ή από βάσεις δεδομένων για τα γενικά χρεώγραφα χρησιμοποιούνται για τη συλλογή στοιχείων των άλλων αντίστοιχων μονάδων, αλλά ορισμένες φορές και για την εκτίμηση των μέσων: αυτό ισχύει ιδίως για την Εσθονία, την Ελλάδα, την Ιταλία, το Λουξεμβούργο, την Αυστρία (εκτενής χρήση των βάσεων δεδομένων όπου τα στοιχεία καταγράφονται ανά τίτλο) και την Πορτογαλία αλλά και, σε μικρότερο βαθμό, για τη Γερμανία, τις Κάτω Χώρες, την Πολωνία, τη Σλοβενία και τη Φινλανδία. Οι φορείς κατάρτισης των λογαριασμών συχνά αναφέρουν τις δυσκολίες που αντιμετωπίζουν κατά την εκτίμηση των θέσεων των χρηματοοικονομικών παραγώγων (στοιχεία ενεργητικού και παθητικού ή συναλλαγές) και χρησιμοποιούν στοιχεία από έμμεσες πηγές για τα ασφαλιστικά τεχνικά αποθεματικά.

Τα στοιχεία για τις συναλλαγές συνήθως αντλούνται από πληροφορίες για το ενεργητικό και το παθητικό, διαδικασία που γενικά αποτελεί μια δεύτερη καλύτερη εναλλακτική λύση. Ωστόσο, η Ισπανία, οι Κάτω Χώρες, η Πορτογαλία, η Σλοβακία και το Ηνωμένο Βασίλειο, καθώς και, σε μικρότερο βαθμό, η Γερμανία, η Ιρλανδία, η Αυστρία, η Φινλανδία και η Σουηδία έχουν πρόσβαση στις πληροφορίες σχετικά με τις οικονομικές ροές, λύση η οποία είναι σαφώς ανώτερη.

6.2. Εσωτερική συνεκτικότητα και έλεγχοι αξιοπιστίας, και εποπτεία των σημαντικών γεγονότων

Τα περισσότερα κράτη μέλη διεξάγουν ελέγχους συνεκτικότητας και αξιοπιστίας στο πλαίσιο της τακτικής διαδικασίας κατάρτισης των στατιστικών τους. Οι έλεγχοι συνεκτικότητας γίνονται σε συνάρτηση με τον πίνακα 3 της διαδικασίας υπερβολικού ελλείμματος, με τους ετήσιους χρηματοοικονομικούς λογαριασμούς ή με την ενοποίηση. Οι έλεγχοι αξιοπιστίας αφορούν την αναντιστοιχία των στοιχείων, τα ποσοστά αύξησης των αποθεματικών ή τις άλλες οικονομικές ροές. Η Τσεχική Δημοκρατία και η Ουγγαρία δεν έχουν τεκμηριώσει τις πρακτικές τους.

Τα κράτη μέλη εποπτεύουν τα σημαντικά γεγονότα που στηρίζουν μεγάλες συναλλαγές ή άλλες μεγάλες οικονομικές ροές και υποβάλλουν σχετικές εκθέσεις στην Eurostat. Το Βέλγιο, η Εσθονία, η Ισπανία, η Γαλλία, η Ιρλανδία, η Λετονία, οι Κάτω Χώρες, οι Αυστρία, η Πολωνία και η Πορτογαλία παρέχουν τεκμηρίωση για τις περισσότερες από τις μεγάλες συναλλαγές τους. Αντίθετα, η Τσεχική Δημοκρατία, η Ελλάδα, η Ιρλανδία και το Ηνωμένο Βασίλειο δεν έχουν τεκμηριώσει τις αντίστοιχες μείζονες συναλλαγές τους. Επίσης πολλά κράτη μέλη εποπτεύουν τις άλλες μείζονος σημασίας οικονομικές ροές (βλ. τμήμα 4.4 ανωτέρω).

6.3. Μεθοδολογίες και υποθέσεις που εφαρμόζονται κατά την αξιολόγηση των στατιστικών

Το άρθρο 2 του κανονισμού 501/2004 επιτρέπει ρητά, για ορισμένα ειδικά μέσα, την παρεμβολή των πληροφοριών στα αντίστοιχα ετήσια στοιχεία ή την κατ’ αναλογία εκτίμησή τους βάσει των ίδιων στοιχείων. Παρότι ορισμένα κράτη μέλη δεν χρησιμοποιούν τέτοιες τεχνικές (Ελλάδα, Λιθουανία, Μάλτα, Αυστρία, Σλοβενία και Ηνωμένο Βασίλειο), πολλά άλλα τις χρησιμοποιούν περιστασιακά για να εκτιμήσουν τη θέση των μετοχικών τίτλων, άλλους εισπρακτέους/πληρωτέους λογαριασμούς ή τις πληροφορίες που διατίθενται μόνον σε ετήσια βάση, όπως αυτό συμβαίνει μερικές φορές με την τοπική αυτοδιοίκηση.

6.4. Εννοιολογικές προσαρμογές βάσει του ΕΣΛ 95

Πρέπει να γίνουν εννοιολογικές προσαρμογές ώστε τα τριμηνιαία στοιχεία να ευθυγραμμιστούν με τις έννοιες του ΕΣΛ 95. Οι εν λόγω προσαρμογές είναι παρεμφερείς με εκείνες που γίνονται στους ετήσιους λογαριασμούς.

Κατηγοριοποίηση

Τα περισσότερα κράτη μέλη (εκτός από την Τσεχική Δημοκρατία, τη Γαλλία και τη Σλοβακία) υποβάλλουν βασικά στοιχεία που ευθυγραμμίζονται σε μεγάλο βαθμό με την κατηγοριοποίηση των μέσων σύμφωνα με το ΕΣΛ 95, χωρίς να απαιτούνται προσαρμογές. Στη Γαλλία, οι προθεσμίες λήξης των βραχυπρόθεσμων χρεωγράφων υπερβαίνουν σημαντικά το ένα έτος.

Εκτίμηση

Βάσει του ΕΣΛ 95, ο ισολογισμός πρέπει να εκτιμάται βάσει της αγοραίας αξίας, όσον αφορά τους μετοχικούς τίτλους και άλλα χρεώγραφα. Τα κράτη μέλη, εκτός από το Βέλγιο, την Τσεχική Δημοκρατία, την Εσθονία, τη Λετονία, τη Λιθουανία και τη Σλοβακία, εφαρμόζουν την εκτίμηση βάσει αγοραίας αξίας για τα μακροπρόθεσμα χρεώγραφα. Πολλά κράτη μέλη εκτιμούν τα βραχυπρόθεσμα χρεώγραφά τους βάσει ονομαστικής αξίας, μέθοδος η οποία είναι επίσης λανθασμένη αν και έχει πιο περιορισμένες ποσοτικές επιπτώσεις (Βέλγιο, Τσεχική Δημοκρατία, Γερμανία, Λετονία, Λιθουανία, Σλοβακία και Ηνωμένο Βασίλειο).

Τα κράτη μέλη πρέπει να εκτιμούν τους μετοχικούς τίτλους σύμφωνα με την αγοραία τους αξία ή ισοδύναμη αξία, χρησιμοποιώντας υποκατάστατα για τις μετοχές που δεν έχουν εισαχθεί στο χρηματιστήριο. Η Ιρλανδία εκτιμά τους μη εισηγμένους μετοχικούς τίτλους ως καθαρά στοιχεία ενεργητικού σε αγοραίες τιμές, ενώ η Ουγγαρία τους εκτιμά σε προσαρμοσμένες λογιστικές τιμές. Η Τσεχική Δημοκρατία, η Εσθονία, η Ελλάδα, η Ιταλία, η Λετονία, το Λουξεμβούργο, η Μάλτα, οι Κάτω Χώρες, η Αυστρία, η Πολωνία, η Φινλανδία, η Σουηδία και το Ηνωμένο Βασίλειο εκτιμούν τους μη εισηγμένους μετοχικούς τίτλους ως καθαρά στοιχεία ενεργητικού σε λογιστικές τιμές, ενώ η Σλοβακία σε τιμές κτήσης, μέθοδοι που δεν αποτελούν βέλτιστες πρακτικές.

Χρόνος καταγραφής

Το ΕΣΛ 95 συνιστά την καταγραφή των συναλλαγών με βάση την ημερομηνία δημιουργίας της αξίας τους και την καταγραφή της διαφοράς με τις πληρωμές σε μετρητά σε άλλους πληρωτέους/εισπρακτέους λογαριασμούς. Η βέλτιστη πρακτική που συνιστάται στο ΕΣΛ 95 είναι η καταγραφή του δεδουλευμένου τόκου στο υποκείμενο μέσο, όπως απαιτείται στο Εγχειρίδιο για το δημόσιο έλλειμμα και το δημόσιο χρέος[6] . Όμως μόνον μια μειονότητα χωρών ακολουθεί τις συστάσεις αυτές για όλα τα στοιχεία παθητικού, ενώ η πλειονότητα προτιμά να καταγράφει τον δεδουλευμένο τόκο στους πληρωτέους λογαριασμούς για ορισμένους χρεωστικούς τίτλους.

6.5. Αναθεωρήσεις των στατιστικών

Τα κράτη μέλη παρουσιάζουν στην Eurostat μεταδεδομένα σχετικά με ευρείες αναθεωρήσεις και τα αίτιά τους. Η έκταση της αναθεώρησης αποτελεί ουσιαστικό στοιχείο της αξιολόγησης της ποιότητας, τόσο από τη σκοπιά του χρήστη όσο και από εκείνη του οργανισμού κατάρτισης των στατιστικών. Εδώ αναλύονται οι αναθεωρήσεις από τη μια υποβολή στοιχείων στην επόμενη (ιδίως από την πρώτη εκτίμηση στη δεύτερη), λόγω του ότι θέτουν ζητήματα πηγών των στοιχείων. Επί του παρόντος δεν μπόρεσαν να γίνουν οι υπολογισμοί που απαιτούνται για τις αναθεωρήσεις μεταξύ της πρώτης εκτίμησης και των τελικών στοιχείων, τα οποία στην πράξη μετρώνται επί οκτώ τρίμηνα, εφόσον η τακτική υποβολή των στοιχείων των ΧΛΝΕ δεν είχε ακόμη ξεκινήσει πριν από δύο έτη.

Σύμφωνα με μια προκαταρκτική ανάλυση των επτά προηγούμενων υποβολών τακτικών στοιχείων, η διάμεση αναθεώρηση, από το ένα κράτος μέλος στο άλλο και από τη μία περίοδο υποβολής στην άλλη, πλησιάζει το 0,2% του ετήσιου ΑΕγχΠ για την καθαρή χρηματοοικονομική αξία του Δημοσίου, τόσο για την πρώτη εκτίμηση όσο και για τα πιο πρόσφατα τέσσερα τρίμηνα, και το 0,1% του ετήσιου ΑΕγχΠ για τα καθαρά ποσά της χορήγησης και της λήψης δανείων του Δημοσίου. Έτσι, η πρώτη εκτίμηση δεν αναθεωρείται κατά τρόπο υπερβολικό σε σχέση με τα επόμενα τρίμηνα. Δεν σημειώνονται πολλές αποκλίσεις, ιδίως όσον αφορά την καθαρή χορήγηση και τη λήψη δανείων. Συχνά υπερτερούν οι αναθεωρήσεις των στοιχείων που αφορούν την κεντρική κυβέρνηση, λόγω του όγκου και της πολυπλοκότητας των χρηματοοικονομικών της συναλλαγών.

Υπάρχει σημαντική διακύμανση μεταξύ των χωρών, ορισμένες εκ των οποίων (Γαλλία, Ιταλία, Ουγγαρία και Πορτογαλία, συν η Δανία και το Λουξεμβούργο όσον αφορά την καθαρή χρηματοοικονομική αξία) εμφανίζουν υψηλότερες αναθεωρήσεις· αντίθετα άλλες (Κάτω Χώρες, Σουηδία και Ηνωμένο Βασίλειο) εμφανίζουν σημαντικά χαμηλότερες αναθεωρήσεις. Λόγω της περιορισμένης πείρας που έχει αποκομιστεί, εφόσον μέχρι πρόσφατα πολλές χώρες έκαναν χρήση του δικαιώματός τους για παρέκκλιση ή βρίσκονταν στο στάδιο ανάπτυξης του συστήματος, οι αναλύσεις των αναθεωρήσεων πρέπει να ερμηνεύονται με επιφυλακτικότητα. Η διατύπωση κατηγορηματικών συμπερασμάτων δεν είναι ακόμη δυνατή.

7. Συμπεράσματα και συστάσεις[7]

Έχει σημειωθεί σημαντική πρόοδος όσον αφορά την κατάρτιση των ΤΧΛΔ. Τα στοιχεία για τις περισσότερες χώρες είναι ικανοποιητικής ποιότητας, χρήσιμα για αναλυτικούς σκοπούς και κατάλληλα για κατάρτιση συγκεντρωτικών στατιστικών της ζώνης του ευρώ και της ΕΕ. Επομένως, πρέπει να δημοσιευθούν.

Ορισμένα κράτη μέλη πρέπει να λάβουν συγκεκριμένα μέτρα για να βελτιώσουν την ποιότητα των στοιχείων που υποβάλλουν. Σε ορισμένες περιπτώσεις, η βελτίωση μπορεί να επιτευχθεί μέσω της συμμόρφωσης με την κοινοτική υποχρέωση της διαβίβασης χρονολογικών σειρών στην Eurostat. Έτσι δεν θα χρειαστεί να κινήσει η Επιτροπή διαδικασία επί παραβάσει δυνάμει της Συνθήκης για να επιβάλει την πλήρη εφαρμογή των κοινοτικών κανονισμών.

Πρέπει να προωθηθεί η δημοσίευση των ΤΧΛΔ, με την παροχή των κατάλληλων οδηγιών στους χρήστες: πιο συγκεκριμένα, πρέπει να παρέχονται μεταδεδομένα τα οποία να αντικατοπτρίζουν τις εθνικές πρακτικές, να προειδοποιούνται οι χρήστες για τη μεταβλητότητα αυτών των τριμηνιαίων αριθμητικών στοιχείων και να παρέχεται καθοδήγηση για την ερμηνεία των αναντιστοιχιών. Κατά κανόνα, η δημοσίευση των στοιχείων θα ευνοήσει την ποιότητά τους.

Η αξιολόγηση αυτή πρέπει να επαναληφθεί στο μέλλον, έτσι ώστε να παρακολουθείται η πρόοδος των κρατών μελών. Στον πίνακα που ακολουθεί διατυπώνονται επί μέρους αξιολογήσεις και συστάσεις ανά κράτος μέλος.

Κράτος μέλος | Τα στοιχεία και τα μεταδεδομένα είναι: | Πρέπει να καταβληθούν προσπάθειες στους εξής τομείς: |

Βέλγιο | καλής γενικής ποιότητας | εκτίμηση των ομολόγων |

Τσεχική Δημοκρατία | ανεπαρκούς γενικής ποιότητας | παροχή ολόκληρων χρονολογικών σειρών συνεκτικότητα με τους ετήσιους χρηματοοικονομικούς και τους μη χρηματοοικονομικούς λογαριασμούς διαβίβαση στοιχείων για σημαντικά γεγονότα εκτίμηση ομολόγων και μη εισηγμένων στο χρηματιστήριο μετοχικών τίτλων |

Δανία | καλής γενικής ποιότητας | διαβίβαση στοιχείων για σημαντικά γεγονότα |

Γερμανία | ικανοποιητικής γενικής ποιότητας· ανεπαρκούς κάλυψης | κάλυψη περιγραφές των χωρών συνεκτικότητα με τους ετήσιους χρηματοοικονομικούς λογαριασμούς και με το χρέος |

Εσθονία | ανεπαρκούς γενικής ποιότητας· παρατηρούνται σημαντικές ελλείψεις, ενώ τα τριμηνιαία στοιχεία συχνά δεν προέρχονται από αυθεντικές τριμηνιαίες στατιστικές | κάλυψη συνεκτικότητα με τους ετήσιους χρηματοοικονομικούς και τους μη χρηματοοικονομικούς λογαριασμούς εκτίμηση ομολόγων και μη εισηγμένων στο χρηματιστήριο μετοχικών τίτλων χρησιμοποίηση στοιχείων από άμεσες πηγές |

Ιρλανδία | επαρκούς γενικής ποιότητας | συνεκτικότητα της ενοποίησης, συνεκτικότητα με τους μη χρηματοοικονομικούς λογαριασμούς και με το χρέος συστηματική διαβίβαση στοιχείων για σημαντικά γεγονότα |

Ελλάδα | ανεπαρκούς γενικής ποιότητας | συνεκτικότητα με τους μη χρηματοοικονομικούς λογαριασμούς διαβίβαση στοιχείων για σημαντικά γεγονότα εκτίμηση μη εισηγμένων στο χρηματιστήριο μετοχικών τίτλων |

Ισπανία | πολύ καλής γενικής ποιότητας | συνεκτικότητα με τους μη χρηματοοικονομικούς λογαριασμούς |

Γαλλία | καλής γενικής ποιότητας | εφαρμογή του κατάλληλου κριτηρίου για τη λήξη μιας προθεσμίας περιορισμός των αναθεωρήσεων των πρώτων εκτιμήσεων συνεκτικότητα με τους μη χρηματοοικονομικούς λογαριασμούς |

Ιταλία | καλής γενικής ποιότητας | περιγραφές των χωρών συνεκτικότητα με το χρέος εκτίμηση μη εισηγμένων στο χρηματιστήριο μετοχικών τίτλων χρησιμοποίηση στοιχείων από άμεσες πηγές |

Κύπρος | Η Eurostat έλαβε περιορισμένα στοιχεία και τεκμηρίωση | Απαιτείται άμεση προσπάθεια για τη συμμόρφωση με τη νομοθεσία της ΕΕ. |

Λετονία | καλής γενικής ποιότητας· ανεπαρκούς κάλυψης | κάλυψη εκτίμηση ομολόγων και μη εισηγμένων στο χρηματιστήριο μετοχικών τίτλων συνεκτικότητα με τους ετήσιους χρηματοοικονομικούς λογαριασμούς |

Λιθουανία | καλής γενικής ποιότητας | εκτίμηση των ομολόγων |

Λουξεμβούργο | καλής γενικής ποιότητας· ανεπαρκούς κάλυψης | κάλυψη περιγραφές των χωρών χρησιμοποίηση στοιχείων από άμεσες πηγές |

Ουγγαρία | καλής γενικής ποιότητας, παρότι τα μεταδεδομένα είναι ανεπαρκή | περιγραφές των χωρών διαβίβαση στοιχείων για σημαντικά γεγονότα |

Μάλτα | Δεν διαβιβάστηκαν στοιχεία στην Eurostat. | Απαιτείται άμεση προσπάθεια για τη συμμόρφωση με τη νομοθεσία της ΕΕ |

Κάτω Χώρες | καλής γενικής ποιότητας | συνεκτικότητα με τους μη χρηματοοικονομικούς λογαριασμούς εκτίμηση μη εισηγμένων στο χρηματιστήριο μετοχικών τίτλων χρησιμοποίηση στοιχείων από άμεσες πηγές |

Αυστρία | καλής γενικής ποιότητας | συνεκτικότητα με το χρέος εκτίμηση μη εισηγμένων στο χρηματιστήριο μετοχικών τίτλων χρησιμοποίηση στοιχείων από άμεσες πηγές |

Πολωνία | καλής γενικής ποιότητας | συνεκτικότητα με το χρέος εκτίμηση μη εισηγμένων στο χρηματιστήριο μετοχικών τίτλων χρησιμοποίηση στοιχείων από άμεσες πηγές |

Πορτογαλία | καλής γενικής ποιότητας | συνεκτικότητα με τους μη χρηματοοικονομικούς λογαριασμούς και με το χρέος χρησιμοποίηση στοιχείων από άμεσες πηγές |

Σλοβενία | Δεν διαβιβάστηκαν στοιχεία στην Eurostat. | Απαιτείται άμεση προσπάθεια για τη συμμόρφωση με τη νομοθεσία της ΕΕ. |

Σλοβακία | ανεπαρκούς γενικής ποιότητας· παρατηρούνται σημαντικές ελλείψεις όσον αφορά τη συγκέντρωση στοιχείων για τις συναλλαγές | συνεκτικότητα της ενοποίησης, συνεκτικότητα με τους μη χρηματοπιστωτικούς λογαριασμούς και με τους ετήσιους χρηματοπιστωτικούς λογαριασμούς εκτίμηση ομολόγων και μετοχικών τίτλων διαβίβαση στοιχείων για σημαντικά γεγονότα |

Φινλανδία | καλής γενικής ποιότητας | εκτίμηση μη εισηγμένων στο χρηματιστήριο μετοχικών τίτλων χρησιμοποίηση στοιχείων από άμεσες πηγές |

Σουηδία | καλής γενικής ποιότητας ανεπαρκούς κάλυψης | κάλυψη συνεκτικότητα με τους μη χρηματοοικονομικούς λογαριασμούς και με το χρέος εκτίμηση μη εισηγμένων στο χρηματιστήριο μετοχικών τίτλων |

Ηνωμένο Βασίλειο | καλής γενικής ποιότητας | διαδικασίες διαβίβασης διαβίβαση στοιχείων για σημαντικά γεγονότα εκτίμηση μη εισηγμένων στο χρηματιστήριο μετοχικών τίτλων συνεκτικότητα με το χρέος |

[1] ΕΕ L 81 της 19.3.2004, σ.1

[2] Εφαρμόζεται μόνο στο Βέλγιο, τη Γερμανία, την Ισπανία και την Αυστρία.

[3] Βλ. ομάδα CIRCA της Eurostat για την ποιότητα των στατιστικών, http://forum.europa.eu.int/Public/irc/dsis/Home/main.

[4] Σε πολλά κράτη μέλη τα δύο είδη λογαριασμών καταρτίζονται από τον ίδιο οργανισμό.

[5] Τα κέρματα συχνά αποτελούν στοιχεία παθητικού της κεντρικής κυβέρνησης, ενώ το Δημόσιο μπορεί να δεχθεί καταθέσεις, οι οποίες σε ορισμένες σπάνιες περιπτώσεις περιλαμβάνονται στα νομισματικά συγκεντρωτικά στοιχεία.

[6] Το εγχειρίδιο διατίθεται στο τμήμα στατιστικών για τα δημόσια οικονομικά (Government Finance Statistics - υπο-τμήμα II.3) του δικτυακού τόπου της Eurostat: http://epp.eurostat.ec.europa.eu/portal/page?_pageid=2373,47631312,2373_58674363&_dad=portal&_schema=PORTAL#II.2.

[7] Οι περαιτέρω εξελίξεις που σημειώθηκαν από τις 15 Μαρτίου 2006 και μετά σε πολλά κράτη μέλη δεν λαμβάνονται υπόψη στην παρούσα έκθεση για την ποιότητα.